CELEX: 32020R1546
Language: sl
Date: 2020-10-23 00:00:00
Title: Izvedbena uredba Komisije (EU) 2020/1546 z dne 23. oktobra 2020 o določitvi strukture in podrobne ureditve opisa virov in metod, ki se uporabljajo za izračun agregatov bruto nacionalnega dohodka in njihovih komponent v skladu z Evropskim sistemom računov (ESR 2010) (Besedilo velja za EGP)

26.10.2020   
               
               
                  SL
               
               
                  Uradni list Evropske unije
               
               
                  L 354/1
               
            
         IZVEDBENA UREDBA KOMISIJE (EU) 2020/1546
         z dne 23. oktobra 2020
         o določitvi strukture in podrobne ureditve opisa virov in metod, ki se uporabljajo za izračun agregatov bruto nacionalnega dohodka in njihovih komponent v skladu z Evropskim sistemom računov (ESR 2010)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/516 Evropskega parlamenta in Sveta z dne 19. marca 2019 o uskladitvi bruto nacionalnega dohodka po tržnih cenah in razveljavitvi Direktive Sveta 89/130/EGS, Euratom in Uredbe Sveta (ES, Euratom) št. 1287/2003 (1) in zlasti člena 3(2) Uredbe,
         ob upoštevanju naslednjega:
         
                     (1)
                  
                  
                     Države članice v skladu s členom 3(1) Uredbe (EU) 2019/516 Komisiji (Eurostatu) zagotovijo opis virov in metod, ki se uporabijo za izračun agregatov bruto nacionalnega dohodka po tržnih cenah (BND) in njihovih komponent.
                  
               
                     (2)
                  
                  
                     Bistveno je, da so agregati BND in njihove komponente primerljivi med državami članicami ter da je opis virov in metod, ki se uporabljajo za izračun agregatov BND in njihovih komponent, skladen z ustreznimi opredelitvami in računovodskimi pravili ESR 2010 (2).
                  
               
                     (3)
                  
                  
                     Pomembno je, da so opisi virov in metod, ki se uporabljajo za izračun agregatov BND in njihovih komponent, v državah članicah redno posodobljeni in dokumentirani.
                  
               
                     (4)
                  
                  
                     Da bi se olajšale primerljive analize, bi morali opisi metodologije BND upoštevati skupno strukturo, sestavljeno iz vnaprej določenega števila poglavij in procesnih tabel s številčnimi ocenami za referenčno leto.
                  
               
                     (5)
                  
                  
                     Za preverbo virov, njihovih uporab in metod, ki se uporabljajo za izračun agregatov BND in njihovih komponent, bi morale države članice Komisiji (Eurostatu) zagotoviti najnovejšo različico opisov metodologije BND v skladu z dogovorjeno časovnico.
                  
               
                     (6)
                  
                  
                     Ukrepi iz te uredbe so v skladu z mnenjem Odbora za evropski statistični sistem –
                  
               SPREJELA NASLEDNJO UREDBO:
         
            Člen 1
            Struktura opisa
            
               1.   Države članice pripravijo opis virov in metod, ki se uporabljajo za izračun agregatov BND in njihovih komponent (opis metodologije BND). Opis metodologije BND je sestavljen iz 10 poglavij in procesnih tabel BND.
            
            
               2.   Poglavja so naslednja:
               
                           —
                        
                        
                           Poglavje 1: Pregled sistema računov
                        
                     
                           —
                        
                        
                           Poglavje 2: Politika revizij ter časovnica za revizije in dokončni izračun ocen. Večje revizije od zadnje različice opisa metodologije BND
                        
                     
                           —
                        
                        
                           Poglavje 3: Proizvodni pristop
                        
                     
                           —
                        
                        
                           Poglavje 4: Dohodkovni pristop
                        
                     
                           —
                        
                        
                           Poglavje 5: Izdatkovni pristop
                        
                     
                           —
                        
                        
                           Poglavje 6: Postopek izravnave ali integracije in potrditev ocen
                        
                     
                           —
                        
                        
                           Poglavje 7: Pregled popravkov zaradi izčrpnosti
                        
                     
                           —
                        
                        
                           Poglavje 8: Prehod z bruto domačega proizvoda (BDP) na BND
                        
                     
                           —
                        
                        
                           Poglavje 9: Glavne uporabljene klasifikacije
                        
                     
                           —
                        
                        
                           Poglavje 10: Glavni uporabljeni podatkovni viri
                        
                     
            
               3.   Procesne tabele BND vključujejo:
               
                           (a)
                        
                        
                           številčne informacije o ocenah, opravljenih na zaporednih stopnjah postopka izračuna BND za posamezne vrste uporabljenih virov in izvedenih popravkov;
                        
                     
                           (b)
                        
                        
                           številčne informacije o sorazmerni velikosti posameznih vrst uporabljenih virov in izvedenih popravkov v navedenem postopku izračuna;
                        
                     
                           (c)
                        
                        
                           sklicevanja na ustrezna poglavja opisa metodologije BND.
                        
                     
         
         
            Člen 2
            Podrobna ureditev
            Države članice zagotovijo, da:
            
                        (a)
                     
                     
                        se v opisu virov in metod, ki se uporabljajo pri oceni BND v opisu metodologije BND, uporabljajo izrazi in opredelitve v skladu z ESR 2010;
                     
                  
                        (b)
                     
                     
                        je opis virov in metod, ki se uporabljajo pri oceni BND v opisu metodologije BND, celovit in jasen, odraža postopke, veljavne v času priprave opisa metodologije BND, ter vključuje informacije o preoblikovanju podatkov iz statističnih in upravnih virov v ocene nacionalnih računov z uporabo konceptualnih, izravnalnih popravkov in popravkov zaradi izčrpnosti ter postopkov potrjevanja;
                     
                  
                        (c)
                     
                     
                        so za posamezne faze postopka izračuna BND v prej navedenem opisu navedeni številčni dokazi, ki so skladni z informacijami v procesnih tabelah;
                     
                  
                        (d)
                     
                     
                        številčni dokazi temeljijo na zadnjem letu, za katero so na voljo končne ocene (referenčno leto);
                     
                  
                        (e)
                     
                     
                        se viri in metode, ki se uporabljajo za izračun agregatov BND in njihovih komponent, uporabljajo pri izračunu za naslednja leta po referenčnem letu.
                     
                  
         
            Člen 3
            Časovnica za posodobitev in pošiljanje
            
               1.   Države članice pošljejo opis metodologije BND Komisiji (Eurostatu) do 31. decembra 2021.
            
            
               2.   Naknadne posodobitve opisa metodologije BND se pripravijo in pošljejo Komisiji (Eurostatu) v 12 mesecih po vsaki večji spremembi virov ali metod za izračun BND. V vsakem primeru se opis metodologije BND posodobi vsaj vsakih 5 let.
            
            
               3.   Države članice pošljejo opis metodologije BND z elektronskimi sredstvi na enotno vstopno točko za podatke pri Komisiji (Eurostatu).
            
         
         
            Člen 4
            Ta uredba začne veljati dvajseti dan po objavi v Uradnem listu Evropske unije.
            Ta uredba je v celoti zavezujoča in se neposredno uporablja v vseh državah članicah.
         
         
            V Bruslju, 23. oktobra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 91, 29.3.2019, str. 19.
         
            (2)  Uredba (EU) št. 549/2013 Evropskega parlamenta in Sveta z dne 21. maja 2013 o Evropskem sistemu nacionalnih in regionalnih računov v Evropski uniji (UL L 174, 26.6.2013, str. 1).